Lëtzebuerger Wäibauinstitut

De Lëtzebuerger Wäibauinstitut (fr. institut viti-vinicole, gekierzt IVV) ass den 23. Juli 1925 zu Réimech als Wäibaustatioun (station viticole) gegrënnt ginn. D'Missioune begräifen absënns:

 den techneschen a wirtschaftleche Fortschrëtt an alle Beräicher vum Wäibau, der Önologie an der Wäifabrikatioun mat den néidege Mëttelen ze fërderen,
 de Wënzeren Setzlingen a Planze liwweren;
 de Kampf géint d'Déieren- a Planzefeinde vun der Rief organiséieren an iwwerwaachen;
 d'Ëmsetze vun de gesetzlechen a reglementaresche Virschrëften iwwer de Wäin an änlecht Gedrénks iwwerwaachen a kontrolléieren;
 déi professionell Wäibauorganisatiounen a techneschen, wirtschaftlechen a kommerziellen Affäre beroden;
 d'Exploitatioun vum Staat sengen Demonstratiounswéngerte garantéieren;
 am Kader vun der EU, un der Entwécklung vun enger gemeinsamer Landwirtschaftspolitik am Secteur vum Wäibau deelhuelen an deen op nationalem Plang ëmsetzen;
 Statistiken an Ëmfroen iwwer déi wirtschaftlech a sozial Situatioun vum Wäibau duerchféieren;
 de Qualitéitslabel Marque nationale fir d'Wäiner, Schaumwäiner a Cremanten organiséieren, garantéieren a kontrolléieren;
 all aner Missioun vum Wäibau oder der Önologie déi vum Minister gefrot ginn.

 Geschicht 
No der Grënnung vun der Wäibaustatioun am Juli 1925 goufen hir Missiounen Enn Oktober vun deem Joer fir all d'Wäibauregiounen am Land festgehalen. De Wäibau war deemools an enger schwéierer Zäit, nodeem d'Land 1922 der Belsch-Lëtzebuerger Wirtschaftsunioun bäigetruede war an ausserdeem d'Schädlingen de Wäibau bal a senger Existenz a Fro gestallt hunn. D'Missioun vun der Wäibaustatioun war et, fir de Wënzer mat Rot an Dot bäizestoen an hir villfälteg Problemer hëllefen ze léisen. D'Personal vun der Statioun huet aus engem Direkter an zwéi Chef-Aarbechter bestanen. Zäitgläich mat der Definitioun vun de Missiounen, gouf och eng Iwwerwaachungskommissioun an d'Liewe geruff; si gëtt hiren Avis of iwwer den Aarbechtsprogramm vun der Statioun, gradewéi zu alle Froen am Zesummenhang mam Betrib vun der Statioun.

Fir d'Optriede vun all Kränkten an de Wéngerten (Déieren- oder Planzekränkten) sou séier wéi méiglech z'erkennen, gouf 1927 d'Fonctioun vum „lokalen Observateur“ an d'Liewe geruff; déi éischt Observateure fir déi verschidde Regioune goufen am Abrëll1928 nominéiert.

Nom Zweete Weltkrich ass d'Wäibaustatioun am Oktober 1945 nees reaktivéiert ginn an de Personalkader gouf erweidert; et goufe vun do un nieft dem Direkter: e Wäin-Kontroller, e Kontroller vun der Marque nationale a Chef-Aarbechter, ouni datt fir déi eng Zuel genannt war.

Am Dezember 1963 koum et zu enger Reorganisatioun vun der Statioun mat där d'Missioune méi genee beschriwwe goufen an de Personalkader opgestockt gouf. Den 29. August 1976 koum nees en neit Gesetzt: d'Missioune vun 1963 goufe gréisstendeels confirméiert, mä aus der Wäibaustatioun gouf de Wäibauinstitut (institut viti-vinicole).

1985 huet den IVV déi spezifesch Bezeechnung  « Moselle luxembourgeoise - Appellation contrôlée » agefouert.

Déi lescht Reorganisatioun geet op 2003 zeréck, mat där bannent dem Institut fënnef Sektioune geschaf goufen.

 Organisatioun 

 Sektiounen 
Déi fënnef Sektioune vum Institut sinn déi, déi mam Gesetz vun 2003 geschaf goufen:

 Wäibau an Exploitatioun vun den Demonstratiounswéngerten;
 Önologie a Wäibaumethoden;
 Gesetzlech a reglementaresch Reegelen;
 Gemeinsam Landwirtschaftspolitik op EU-Niveau;
 Marque nationale.

 Direkteren 

 1925 – 1963: Nic Kieffer
 1964 – ?: Jos Faber
 1970er Joren: Norbert Wiltgen
 …
 1990er Joren: Jean-Pierre Wagener
 …
 ? – 2010:  Raymond Weydert
 2010 – 2023: Roby Ley
 zënter 2023: Serge Fischer

 Literatur 
 75 Jahre Weinbaustation in Remich auch "Riefschoul" genannt, 1925 - 1976 respektiv Weinbauinstitut seit 1976. Remich: Weinbauinstitut, 2000 ([Luxemburg]: SCIE). - 115 S., ill.
 Infalt, Constant. Gedanken zum 75jährigen Jubiläum der Winzergenossenschaftskellerei Stadtbredimus gravierende Strukturprobleme wurden durch Selbsthilfe in Form von gemeinschaftlichen Einrichtungen besser gelöst! In: Bauerekalenner, Lëtzebuerg, Jg. 55 (2003), S. 129-134, ill.

Kuckt och
 Wäibau zu Lëtzebuerg
 Vinsmoselle
 Terroir Moselle

 Um Spaweck 
 Den Institut um „Landwirtschaftsportal“ vum Ministère fir Landwirtschaft, Ernärung a Wäibau 
 Beschreiwung op der Websäit vum Ministère fir Landwirtschaft, Ernärung a Wäibau (2024)
 Fréier Websäit vum Wäibauinstitut (2010, archivéiert)

Kategorie:Wäibau